Литературэм и илъэсыр зэхуащIыж
Бахъсэн районым и библиотекэ нэхъыщхьэм и лэжьакIуэхэм Литературэм и илъэсыр зэхуащIыжу къызэрагъэпэща зэIущIэм щIыналъэм ис тхакIуэхэр, усакIуэхэр, щIэджыкIакIуэхэр, жылагъуэ лэжьакIуэхэр ирагъэблэгъат.
Мы гъэм библиотекэм и лэжьыгъэр Хэку зауэшхуэм хэта тхакIуэхэмрэ усакIуэхэмрэ я IэдакъэщIэкIхэр утыку ихьэным, зэпкърыхыным нэхъ хуэгъэпсауэ щытащ. Къыхэгъэщыпхъэщ Литературэм и илъэсыр адыгэ тхакIуэ, усакIуэ ЩоджэнцIыкIу Алий къызэралъхурэ илъэси 115-рэ щрикъум зэрырихьэлIар. Къуажэхэм дэт библиотекэхэм тхакIуэхэмрэ усакIуэхэмрэ кърагъэблагъэурэ зэIущIэ гъэщIэгъуэнхэр, литературэ пшыхьхэр щрагъэкIуэкIащ, дунейпсо литературэм и классикхэм я IэдакъэщIэкIхэр зэпкърахащ. Апхуэдэуи Бахъсэн щIыналъэм «Си хэкуэгъухэм я творчествэр» фIэщыгъэм щIэту щрагъэкIуэкIа Iуэхум зэфIэкI зыбгъэдэлъ ныбжьыщIэхэр игъэнэIуащ, районым щыпсэу тхакIуэхэр цIыхухэм нэхъ гъунэгъуу ирагъэцIыхуащ.
ЗэIущIэм хэтахэу Зэгъэщтокъуэ Людэ, ТIэхьир Светланэ, Щоджэн Риммэ, Нэхущ Хьэжпагуэ, Щэрдан Хьэсэнбий сымэ цIыхур зыгъасэ, псэкупсэ къулеигъэ езыт литературэм хуэфащэ гулъытэ хуэзыщIхэм яхуэгъэза фIыщIэ псалъэхэр жаIащ.
Библиотекэм и лэжьакIуэхэмрэ курыт еджапIэм щIэс ныбжьыщIэхэмрэ тхакIуэхэм я IэдакъэщIэкIхэм гъэхуауэ, гукъинэжу къеджащ.
ЗэIущIэ гуапэм кърихьэлIахэр макъамэ, уэрэд дахэхэмкIэ ягъэгуфIащ.
Чылар Аринэ.
